Id-Direttiva tal-Kummissjoni 97/20/KE
tat-18 ta’ April 1997
li tadatta għall-progress tekniku d-Direttiva tal-Kunsill 72/306/KEE dwar l-approssimazzjoni tal-liġijiet ta’ l-Istati Membri li jirrigwardjaw il-miżuri li għandhom jittieħdu kontra l-emissjoni ta’ sustanzi li jniġġsu minn makni li jaħdmu bid-diesel għall-użu f’vetturi
(Test b’relevanza għaż-ŻEE)
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 72/306/KEE tat-2 ta’ Awwisu 1972 dwar l-approssimazzjoni tal-liġijiet ta’ l-Istati Membri li jirrigwardjaw il-miżuri li għandhom jittieħdu kontra l-emissjoni ta’ sustanzi li jniġġsu minn makni li jaħdmu bid-diesel għall-użu fil-vetturi [1], kif l-aħħar emendata bid-Direttiva tal-Kummissjoni 89/491/KE [2], u b’mod partikolari l-Artikolu 4 tagħha,
Billi d-Direttiva 72/306/KEE hija waħda mid-direttivi separati fil-proċedura ta’ l-approvazzjoni tat-tip tal-KE stabbilità bid-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [3], kif l-aħħar emendata bid-Direttiva 96/79/KE tal-Parlament Ewropew u l-Kunsill [4]; billi, għalhekk, id-disposizzjonijiet stabbiliti fid-Direttiva 70/156/KEE li jirrigwardjaw is-sistemi ta’ vetturi, komponenti u unitajiet tekniċi separati japplikaw għad-Direttiva 72/306/KEE;
Billi, partikolarment, permezz ta’ l-Artikoli 3(4) u 4 (3) tad-Direttiva 70/156/KEE, huwa meħtieġ li kull direttiva separata jkollha mehmuża magħha dokument ta’ informazzjoni li jinkorpora l-punti relevanti ta’ l-Anness I tad-Direttiva 70/156/KEE kif ukoll iċ-ċertifikat ta’ approvazzjoni tat-tip ibbażat fuq l-Anness VI tad-Direttiva 70/156/KEE biex l-approvazzjoni tat-tip tista’ tkun ikkompjuterizzata;
Billi dawn l-emendi għandhom x’jaqsmu biss mad-disposizzjonijiet amministrattivi li hemm fid-Direttiva 72/306/KEE; billi għalhekk mhuwiex meħtieġ li jkunu invalidati l-approvazzjonijiet eżistenti skond tad-Direttiva 72/306/KEE u lanqas li ma tħallix li jsiru ir-reġistrazzjoni, il-bejgħ u d-dħul fis-servizz ta’ vetturi ġodda koperti b’dawn l-approvazzjonijiet;
Billi l-miżuri previsti f’din id-Direttiva huma konformi mal-opinjoni tal-Kumitat għall-Adattament għall-Progress Tekniku stabbilit bid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 72/306/KEE hija b’dan emendata kif ġej:
1. L-Artikolu 1 huwa mibdul b’dan li ġej:
"Artikolu 1
Għall-iskopijiet ta’ din id-Direttiva, "vettura"; tfisser kwalunkwe vettura b’makna diesel maħsuba għall-użu fit-triq, bil-karozzerija jew mingħajrha, li għandha minn ta’ lanqas erba’ roti u veloċità massima ddisinjata li teċċedi l-25 kilometru fis-siegħa, bl-eċċezzjoni ta’ vetturi li jiġru fuq il-linji, tratturi għall-agrikoltura u għall-forestrija, u kull makkinarju ieħor mobbli.";
2. fl-Artikolu 2, "l-Annessi I, II, III, IV u VI" huma sostitwiti bi ‘il-ħtiġiet ta’ l-Annessi relevanti ta’ din id-Direttiva’;
3. fl-Artikolu 3, "il-punt 2.2" huwa sostitwit bi "il-punt 1.1";
4. l-Annessi huma emendati b’konformità mal-Anness ta’ din id-Direttiva.
Artikolu 2
B’effett mill-1 ta’ Ottubru 1997, l-Istati Membri:
- m’għandhomx aktar jagħtu l-approvazzjoni tat-tip KE skond l-Artikolu 4(1) tad-Direttiva 70/156/KEE, u
- jistgħu jirrifjutaw l-approvazzjoni tat-tip nazzjonali,
għal tip ġdid ta’ vettura għal raġunijiet marbuta mal-emissjoni ta’ sustanzi li jniġġsu minn makni jaħdmu bid-diesel jekk din ma tonqos li tikkonforma mad-disposizzjonijiet tad-Direttiva 72/306/KEE, kif emendata b’din id-Direttiva.
Din id-Direttiva m’għandhiex tinvalida xi approvazzjoni li kienet ingħatat qabel skond id-Direttiva 72/306/KEE u lanqas m’għandha tipprevjeni l-estensjoni ta’ approvazzjonijiet bħal dawn taħt il-kondizzjonijiet tad-Direttiva li taħtha oriġinalment dawn kienu ġew mogħtija.
Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa biex ikunu konformi ma’ din id-Direttiva sat-30 ta’ Settembru 1997. Huma għandhom jinfurmaw minnufih lill-Kummissjoni b’dan.
Meta l-Istati Membri jadottaw dawn id-disposizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kummissjoni it-testi tad-disposizzjonijiet ewlenija tal-liġi nazzjonali li huma jadottaw fil-qasam kopert b’din id-Direttiva.
Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-18 ta’ April 1997.